મહેસાણા સહિત ઉત્તર ગુજરાતમાં સમગ્ર મે મહિના દરમિયાન તાપમાનનો પારો ખુબ જ ઊંચો રહ્યો હતો અને દેહદઝાડતી કાળઝાળ ગરમીથી લોકો શેકાઈ રહ્યા હતા. રણ પ્રદેશ પરથી આવતા ગરમ અને સૂકા પવનોના કારણે હિટવેવની સ્થિતિ બાદ છેલ્લા ત્રણેક દિવસથી દક્ષિણ-પશ્ચિમ તરફથી દરિયાઈ પવનો ફૂંકાવાનું શરૂ થતાં આંશિક વાદળછાયા વાતાવરણ સાથે તાપમાનમાં સામાન્ય ઘટાડો નોંધાયો છે અને હાલમાં મહત્તમ તાપમાન ૪૧થી ૪૨ ડિગ્રી જેટલું રહે છે. જો કે, સવારે ૬૦થી ૭૦ ટકા અને સાંજે ૩૦ ટકા જેટલું ભેજનું પ્રમાણ રહે છે.